  Майя Бывальцева Дэбес ёросысь Чеберлыко киужъёсъя юртысь куроен ужась ӧнерчи, Удмуртиысь лулчеберет удысысь дано ужась Елена Чермянина Россиысь калык ужусточи ним басьтӥз. Куроен ужанъя диплом ужме лэсьтыкум ӧй но малпа, сыӵе уровене пото шуыса, вераз кибашлы нылкышно ивортодэтъя «Удмуртия» агентстволы. Дано нимын пусъён сярысь удостоверениез Елена Чермяниналы ёросысь лулчеберет удысын ужасьёслэн кенешоназы тулыслэн нырысетӥ нуналаз сӥё-дано сётӥзы. Елена Чермянина Удмурт кун университетысь чеберлыко графикая факультетэз йылпумъяз. Вал нырысетӥез, кин куроен ужанъя диплом уж лэсьтӥз. Со вакытэ ик Удмуртиын Чеберлыко киужъёсъя центръёс но юртъёс кылдылыны кутскизы. Дэбесын сыӵе юрт нырысетӥосыз пӧлын усьтӥськиз, егит ӧнерчиез отысь куроен ужанъя мастерское кутӥзы. Со дырысен 25 арлэсь трос ортчиз ни, но куро аслаз шунытэныз ялан кыске, шуэ Калык ужусточи. Потӥськод ке лудэ кытчы ке, малпаськод, кыӵе чебер шуыса: ю-няньёс но будо, шепез но сыӵе чебер, тӧлъя, шунды пиштэ ке, кыӵе ке со зарни кадь потэ вал. Куро дасякум ик со мыным туж юн яра — шунытэныз-а, мар-а шуод. <…> Со куролэсь сыӵе чебер киужъёс можно лэсьтыны Елена Чермянина, Россиысь калык ужусточиКуроен ужаны кык амалъёс вань — пунон но аппликация. Елена Чермянина кыксэ ик ужаз кутэ, со пичи но бадӟым мунёос, шкатулкаос, корзинаос, посуда, чеберъяськонъёс лэсьтэ. Тросэз киужъёсыз вашкала удмурт йылолъёсъя, мадёсъёсъя быдэстэмын, но котькудӥз — аслаз малпамезъя. Ас малпамъя ужъёсы, удмурт мифологияя ужасько мон сое. Ми ум тыршиське кинлэсь ке учкыса ужаны. Любоез, дыр, творческой адями озьы ужа, пушказ ик со творчество пыре ни. <…> Чылкак одӥг кадь ужъёсы мынам уг пӧрмо, мукет кадь лэсьтэме потэ. Соин но уг акыльты Елена Чермянина, Россиысь калык ужусточиЯратоно ужезлы Елена Чермянина вань мылкыд карисьёсты но дышетэ: чеберлыко киужъёсъя юртын пӧртэм кружокъёс ужало, мастер-классъёс ортчытъясько. Вераны кулэ, со аслыз юрттӥсез но будэтӥз ни. «Вань мынам дышетскисе, кудӥз витетӥ классысен ик дорам ветлыны ӧдъяз. Дышетскиз, собере кык профессия но со бӧрсьы басьтӥз, но бордам ик ужаны кылиз. <…> Озьы бордам со мастер луыса ужа ни», — вераз Елена Чермянина. Елена Чермяниналэн куролэсь ужъёсыз 6 фото Россиысь Калык ужусточи ним басьтыны юрттӥз кибашлылэн пӧртэм адӟытонъёсы, вожвылъяськонъёсы, фестивальёсы пыриськылэмез, тросаз со вормисьёс пӧлы шедьылӥз. Озьы ик вераны кулэ, та дано ним пыраклы уг сётӥськы — Елена Чермянина сое вить арлы басьтӥз. Нимез кельтон понна азьланяз но адӟытонъёсы пыриськыны кулэ, шуэ ужусточи. Ватсалом, Россиысь калык ужусточи (Народный мастер РФ) ним сяме пырем калык искусствоя но чеберлыко калык киужъёсъя усточиослы сётӥське. Ним сётон сярысь пумкылъянэз кутэ Россиысь суредасьёслэн огазеяськонзылэн Калык искусствоя ӧриез огазеяськонлэн улосвыл ёзэтъёсыз ӵектэмъя. Россиысь калык ужусточи нимез Елена Чермянинаен ӵош озьы ик басьтӥзы Чеберлыко киужъёсъя элькун центрысь ӧнерчиос Людмила Буянова, Оксана Казанцева но Светлана Коренева. Тегъёс: Лулчеберет Дэбес Удмуртия киуж  